**Keltainen lumimies** (engl. *The Unstoppable Yellow Yeti*) on vuonna 2022 ensiesityksensä saanut suomalais-kanadalais-ranskalais-brittiläinen animoitu televisiosarja, joka pohjautuu Anttu Harlinin ja Joonas Utin alkuperäisideaan.

Sarja julkaistiin Yle Areenasssa heinäkuussa 2022. Sarjaa esitetään myös Disney+ -suoratoistopalveluissa Euroopassa, Afrikassa ja Lähi-idässä, ensimmäisenä Espanjassa (
El imparable Yellow Yeti), Portugalissa ja Ranskassa (L’incroyable Yellow Yeti). Yle TV2 esittää ohjelmaa sunnuntaisin Galaxissa 7.8.2022 lähtien.  Pohjoismaiset yleisradioyhtiöt, eli tanskalainen DR, norjalainen NRK ja ruotsalainen SVT, olivat myös ensimmäisten tilaajien joukossa.

Historia
--------

Anttu Harlin ja Joonas Utti perustivat Gigglebug Entertainment -yhtiönsä vuonna 2013 ja alkoivat ideoida Keltainen lumimies -hahmoa jo ensimmäisenä vuonna.

Seuraavana vuonna miehet kertoivat lumimiesideastaan Ranskassa tapaamalleen Disneyn työntekijälle, joka piti ideasta ja pyysi ottamaan yhteyttä, kun idea olisi tarkentunut.

Vuonna 2015 Keltainen lumimies -sarjaa alettiin suunnitella Disney EMEAn ja Zodiak Kids Studio Ranskan kanssa. Gigglebug Entertainment teki Disneyn kanssa yhteistyötä myös Dalmatialaiskatu 101 -sarjassa.

Keltainen lumimies -sarjan tuotanto aloitettiin kesällä 2020. Utti toimi sarjan ohjaajana ja Harlin päätuottajana yhdessä Zodiak Kids Studion toimitusjohtaja Benoit di Sabatinon kanssa. Sarjan luovana tuottajana toimivat Gigglebug Entertianmentin Lucy Pryke  Zodiak Kidsin Gary Milne. Zodiak Kids sai sarjan kansainväliset jakeluoikeudet. Sarjasta kerrottiin julkisesti ensi kertaa lokakuussa, jolloin yhtiö kertoi tehneensä Disneyn kanssa sopimuksen 6-10-vuotiaille lapsille suunnatusta sarjasta. Myös Yle oli mukana sarjan tuottamisessa. 50-osaista Keltainen lumimies -sarjaa aiottiin näyttää Disney+ -suoratoistopalveluissa Euroopassa, Afrikassa ja Lähi-idässä. Sarja perustui Harlinin ja Utin luomaan hahmoon.  Kyseessä oli ensimmäinen kerta, kun Disney oli mukana tuottamassa suomalaista ohjelmaa. Sarjaa tehtiin kahden vuoden ajan Suomessa, Kanadassa, Ranskassa ja Isossa-Britanniassa.

Gigglebug Entertainment ei ole kertonut tuotannon tarkkaa budjettia, vaan on kertonut sen vastaavan noin viittä tyypillistä suomalaista elokuvaa. Helsingin Sanomien arvion mukaan budjetti olisi noin 7,5 miljoonaa euroa. Sarjan tuotantotiimiin kuului noin sata henkilöä, joista 30 oli Suomesta.

Alkuperäisidea
--------------

Sarjan hahmon rakentamisessa on hyödynnetty Utin lapsuudenystävään Kikeen liittyviä tarinoita. Kike oli costaricalainen vaihto-oppilas, joka asui Utin kotona ja joka teki suuren vaikutuksen 14-vuotiaaseen Uttiin, joka pitää itseään introverttinä. Kike rikkoi suomalaisia käyttäytymistabuja ja opetti Utin katsomaan maailmaa uudesta näkökulmasta. Ideointivaiheessa Gustavista tehtiin huovutettu nukke ja Utti ja Harlin vitsailivat keltaisesta lumesta.

Hahmot ja ääninäyttelijät
-------------------------

Sarjan pääosissa ovat:

* iso keltainen lumimies Gustav (Arttu Wiskari, Trevor Dion Nicholas)
* 12-vuotias surffaripoika Osmo (Henri Piispanen, Rasmus Hardiker)
* Osmon serkku Rita (Jenny Pitkänen, Amy-Leigh Hickman)
* Ritan isä, pormestari Kromi (Antti Pääkkönen, Paul Tylak)
* Rufus (Minttu Mustakallio)
* Niilo (Sauli Suonpää, Cristopher Ragland)
* Lydia (Heljä Heikkinen, Harriet Carmichael)
* Anders (Joonatan Kettunen)

Juoni
-----

Sarjan alussa 12-vuotias surffaripoika Osmo joutuu jättämään vanhan elämänsä taakseen, kun hän muuttaa isänsä kanssa Tuiskulaan (Winterton). Napapiirin pohjoispuolella sijaitsevassa kuvitteellisessa Tuiskulan kylässä sataa lunta ympäri vuoden. Osmo ja hänen serkkunsa Rita tutustuvat keltaiseen lumimieheen, Gustaviin ja alkavat seikkailla hänen kanssaan. Kylässä on runsaasti tiukkoja sääntöjä, esimerkiksi hirviöt on kielletty. Ritan isä, kylän pormestari Kromi vihaa hirviöitä ja piilotttelun vuoksi Gustav joutuukin pukeutumaan erilaisiin rooliasuihin. Sarjassa nähdään suomalaisia asioita, kuten avantouintia, vapun ja rapujuhlien viettoa, lappeenrantalainen vety ja atomi-herkku ja ämpärien jonotusta.

Sarjan kantavana teemana on ystävyys ja sääntöjä vastaan kapinointi.

Lähteet
-------

1. 1 2 3 4 5 6 7  Keltainen Lumimies, jakso 1: Tervetuloa Tuiskulaan! *areena.yle.fi*. Viitattu 11.8.2022.
2. ↑  El imparable Yellow Yeti *ELMUNDO*. Viitattu 29.7.2022. (espanjaksi)
3. ↑   "L’incroyable Yellow Yeti". AlloCine (käsikirjoitus). fr
4. 1 2  Jussi Huhtala: Kikattavan kakkiaisen tekijöiden uusi sarja leviää maailmalle – Keltainen lumimies nähdään meillä heinäkuussa *Episodi.fi*. Viitattu 26.7.2022.
5. 1 2 3 4 5 6 7 8 9 10 11  Katri Utula: Arttu Wiskari antoi äänensä historialliselle ohjelmalle – Disneyn ensimmäinen suomalaistuotanto leviää maailmalla *Ilta-Sanomat*.  1.7.2022. Viitattu 26.7.2022.
6. 1 2 3  Jamie Lang, Jamie Lang: Disney, YLE Team on Nordic Animated Kids Series ‘The Unstoppable Yellow Yeti’ (EXCLUSIVE) *Variety*.  5.10.2020. Viitattu 26.7.2022. (englanniksi)
7. ↑  Jani Niipola: Disney ostaa suomalaiselta animaatiofirmalta alkuperäissarjan – Budjetti vastaa noin viittä suomalaista elokuvaa *Talouselämä*. Viitattu 26.7.2022.
8. ↑  Gigglebug Entertainment Oy *Kauppalehti*. Viitattu 26.7.2022.
9. 1 2 3 4 5  Disney osti suomalaisen animaation – alkoi seitsemän vuoden urakka, jonka tulos nähdään nyt ympäri maailman *www.iltalehti.fi*. Viitattu 26.7.2022.
10. 1 2  Televisio | Disney tilaa ensimmäistä kertaa suomalaisen alkuperäissarjan *Helsingin Sanomat*.  7.10.2020. Viitattu 26.7.2022.
11. ↑  Suomalainen tuotantoyhtiö harvinaiseen yhteistyöhön Disneyn kanssa – "Unelmien täyttymys" *Yle Uutiset*.  7.10.2020. Viitattu 29.7.2022.
12. 1 2  Disney osti levitykseensä sarjan, joka vilisee suomalaisuuksia – käsikirjoittaja laittoi mukaan jopa kotiseutunsa herkun *Yle Uutiset*.  24.6.2022. Viitattu 29.7.2022.
13. ↑  STT: Keltainen Lumimies alkaa näkyä Disneyn kanavilla – Disney ja suomalainen Gigglebug Entertainment sopimukseen *Aamuposti*.  7.10.2020. Viitattu 29.7.2022.

Aiheesta muualla
----------------

* Yle aamu: Keltainen lumimies kapinoi sääntö-Suomea vastaan, 5.7.2022
* Disney+: "The Unstoppable Yellow Yeti" Coming Soon
* Keltainen lumimies Yle Areenassa